DA Den Europæiske Unions Tidende CE 78/188

(2004/C 78 E/0195)

SKRIFTLIG FORESPØRGSEL E-2921/03

af Glyn Ford (PSE) til Kommissionen

(2. oktober 2003)

Om: Støtte til bomuldsproducenter

Vil Kommissionen give en detaljeret oversigt over den støtte, der er udbetalt til bomuldsproducenter i de enkelte medlemsstater i hvert af de seneste fem år, og foretage en sammenligning af den udbetalte EU-støtte pr. ton og den tilsvarende støtte udbetalt i USA?

Svar afgivet på Kommissionens vegne af Franz Fischler

(5. november 2003)

Kommissionen vedtog i overensstemmelse med de forpligtelser, den indgik den 26. juni 2003 i Luxembourg, den 23. september 2003 en meddelelse om reformen af de fælles markedsordninger for olivenolie, tobak og bomuld baseret på målene og strategien for reformen af den fælles landbrugspolitik i 2003.

På grundlag af denne meddelelse har GD for Landbrug som dokumentarisk grundlag for sit forslag udarbejdet et arbejdsdokument med titlen »Bomuldssektoren«, som kan findes på følgende internetadresse: (europa.eu.int/comm/agriculture/markets/cotton).

Ved hjælp af dette dokument kan bomuldssektorens betydning på verdensmarkedet i de seneste år vurderes. Det viser også, hvorledes Fællesskabets støtteordning har fungeret siden sin indførelse, da Grækenland tiltrådte Fællesskabet, og det indeholder en række relevante statistiske oplysninger, især om arealer, produktion og budget.

Der skal med hensyn til EU-støtten til bomuldssektoren gøres opmærksom på, at den ydes til forarbejdningsvirksomheden i forhold til de mængder ikke-egreneret bomuld, der produceres og leveres af producenten, hvis denne har modtaget en minimumspris pr. ton ikke-egreneret bomuld. I øvrigt omfatter ordningen ikke foranstaltninger til eksportfremme, som f.eks. restitutioner.

Støtten pr. ton ikke-egreneret bomuld ydet til forarbejdsningsvirksomheden er lig forskellen mellem den målpris, der fastsættes af Rådet, og den verdensmarkedspris, der fastsættes af Kommissionen på grundlag af de priser, der noteres på det internationale fibermarked. Når produktionen overskrider referenceniveauerne sørger en stabilisatormekanisme for nedsættelse af målprisen og minimumsprisen med samme beløb med virkning for støtten.

Støtten pr. ton ikke-egreneret bomuld for de seneste fem produktionsår har ligget på følgende niveauer:

Støtte (EUR/t) Produktionsår Grækenland støtte Spanien støtte 1998/1999 561 664 1999/2000 474 523 2000/2001 427 633 2001/2002 461 696 2002/2003 562 670

Ifølge den internationale rådgivende bomuldskomité ligger den amerikanske støtte pr. pund egreneret bomuld på følgende niveau:

(US cents/pund) Produktionsår USA Intern støtte 1998/1999 22 1999/2000 25 2000/2001 12 2001/2002 24

Fra produktionsåret 2002/2003 skal der ifølge den nye amerikanske Farm Bill ydes en ny såkaldt kontracyklisk støtte, når bomuldsproducentens samlede indkomst (markedsprisen og støtte) ligger under en orienteringspris på 72,4 US cents/pund.

Desuden skal andre former for eksportstøtte nævnes, som anvendes i forbindelse med den amerikanske støttepolitik inden for bomuldssektoren, især eksportkreditprogrammer, der subsidieres, medens EU's støtte ikke indeholder tilsvarende støtteelementer.

I øvrigt skal følgende anføres: den fri adgang til EU's marked (ingen told eller importkvoter), EU's position som verdens største importør på verdensmarkedet for egreneret bomuld samt EU-produktionens marginale størrelse (ca. 2,5 % af verdens produktion) i forhold til den amerikanske (ca. 20 %). Denne situation afspejles ved en sammenholdelse af de samlede budgetter.

Produktionsår EU Budget (Mio. EUR) USA (1) Budget (Mio. USD) 1998/1999 903 1 132 1999/2000 855 1 882 2000/2001 733 3 809 2001/2002 804 1 868 2002/2003 871 3 307

(1) USDA (United States Department of Agriculture).